Ramzi Abid

Ramzi Abid (s. 24. maaliskuuta 1980 Montréal, Québec, Kanada) on kanadalais-brittiläinen ammattilaisuransa lopettanut jääkiekkoilija. Hän pelasi urallaan NHL:ssä yhteensä 68 runkosarja- ja kaksi pudotuspeliottelua tehopistein 14+16=30. Jäähyminuutteja hänelle kertyi 78. Pohjois-Amerikassa enemmän AHL:n puolella pelannut Abid pelasi urallaan myös Sveitsissä, KHL:ssä, Ruotsissa, Itävallassa, Suomessa ja Saksassa. Hän oli pelipaikaltaan vasen laitahyökkääjä, mutta osasi pelata myös keskellä. Abid oli pelityyliltään voimahyökkääjä, jonka vahvuuksiin kuuluivat fyysinen pelityyli, maalintekotaito, energisyys ja pelikäsitys. Hänen heikkouksiinsa puolestaan kuuluivat luistelu, puolustuspeli sekä kurinalaisuuden puute. Abidin sukujuuret ovat Tunisiasta.

Ura

Seuraura

Junioriura
QMJHL-joukkue Chicoutimi Saguenéens varasi Abidin 60. pelaajana vuonna 1996. Hänen ensimmäinen kautensa 1996–1997 toi siellä 65 runkosarjaottelussa 37 tehopistettä, mutta kaudella 1997–1998 Abid voitti tehoilla 50+85=135 koko QMJHL:n pistepörssin, palkittiin Jean Beliveau Trophylla ja jakoi syöttöpörssin voiton Rouyn-Noranda Huskiesin Mike Ribeiron kanssa. Hän oli Sagueneensin toiseksi paras maalintekijä Mathieu Benoît'n jälkeen ja sijoittui QMJHL:n maalipörssissä viidenneksi. Abid oli myös joukkueen paras pistemies ja maalintekijä kevään 1998 pudotuspeleissä tehoilla 4+3=7. Hänet palkittiin kauden päätteeksi koko QMJHL:n arvokkaimpana pelaajana Michel Brière Trophylla ja valittiin ensimmäiseen tähdistökentälliseen. Abid teki eniten pisteitä koko CHL:ssä ja palkittiin CHL Top Scorer Awardilla. Hänet valittiin CHL:n toiseen tähdistökentälliseen ja Abid pelasi kauden aikana myös CHL Top Prospects Gamessa.

Colorado Avalanche varasi Abidin toisella kierroksella 28. pelaajana NHL:n varaustilaisuudessa 1998. Kesken kauden 1998–1999 hän vaihtoi QMJHL-seuraansa Sagueneesista Acadie-Bathurst Titanin joukkueeseen. Abid oli tehoilla 14+20=34 kevään 1999 pudotuspelien pistepörssin kolmas ja voitti kauden päätteeksi QMJHL:n mestaruuden. 

Kesken kauden 1999–2000, lokakuussa 1999 Abid kaupattiin Halifax Mooseheadsiin vaihdossa Samuel Séguiniin ja David Hemsworthiin. Hän teki QMJHL:n yhden kauden piste-ennätyksensä tekemällä runkosarjassa yhteensä tehot 67+91=158, joilla Abid sijoittui sekä piste-, maali- että syöttöpörssissä toiseksi. Hänen edellään jokaisessa tilastossa oli vain Rimouski Océanicin Brad Richards. Abid oli kevään 2000 pudotuspeleissä Mooseheadsin paras pistemies, maalintekijä ja syöttäjä tehoilla 10+13=23. Hänet valittiin kauden päätteeksi QMJHL:n ja koko CHL:n ensimmäiseen tähdistökentälliseen. Kauden päätteeksi Mooseheads isännöi Memorial Cup -lopputurnausta, jonka maalipörssin Abid voitti kuudella osumallaan ja hänet palkittiin Ed Chynoweth Awardilla. Hän myös jakoi turnauksen pistepörssin voiton Rimouski Océanicin Juraj Kolníkin ja Brad Richardsin kanssa.

Koska Colorado Avalanche ei tehnyt sopimusta Abidin kanssa, hän oli varattavissa uudelleen taas kesällä 2000, jolloin Phoenix Coyotes varasi Abidin kolmannella kierroksella numerolla 85.

Ammattilaisura
Abid siirtyi toisen NHL-varauksensa jälkeen kolmivuotisella tulokassopimuksella Phoenix Coyotesin organisaatioon kaudeksi 2000–2001. Hän pelasi kaksi ensimmäistä kautta kokonaan sen farmijoukkue Springfield Falconsissa, AHL:ssä, mutta Abidin ensimmäinen kausi jäi kuitenkin vain 17 ottelun mittaiseksi rannevamman takia. Toisella kaudellaan 2001–2002 hän oli tehoilla 18+25=53 joukkueen neljänneksi paras pistemies. Abid keräsi myös AHL:n yhden kauden jäähyennätyksensä 214 minuutillaan. Kaudella 2002–2003 hän debytoi NHL:ssä. Hän pelasi Coyotesissa 30 runkosarjaottelua tehopistein 10+8=18, kunnes Abid kaupattiin siirtorajatakarajalla, maaliskuussa 2003 Dan Fochtin ja Guillaume Lefebvren kanssa Pittsburgh Penguinsiin vaihdossa Jan Hrdinaan ja François Leroux'hun. Hän pelasi Penguissa loppukaudella kolme ottelua. Kausi 2003–2004 Abidilla jäi vain 16 ottelun mittaiseksi hänen loukattua polvensa ottelussa Edmonton Oilersia vastaan joulukuussa 2003.

NHL:n työsulkukauden 2004–2005 Abid pelasi Penguinsin farmijoukkue Wilkes-Barre/Scranton Penguinsissa, jonka toiseksi paras maalintekijä ja kolmanneksi paras pistemies hän oli tehoilla 26+29=55. Kaudeksi 2005–2006 Abid siirtyi vapaana agenttina Atlanta Thrashersin organisaatioon. Hän pelasi suurimman osan kaudestaan kuitenkin sen farmijoukkue Chicago Wolvesissa, jonka paras pistemies, maalintekijä ja syöttäjä Abid oli tehoilla 34+42=76. NHL:n puolella hän pelasi kuusi runkosarjaottelua tehden kaksi syöttöpistettä. Kaudeksi 2006–2007 Abid siirtyi vuoden mittaisella sopimuksella Nashville Predatorsin organisaatioon. Hän teki harjoituskaudella 21. syyskuuta 2006 kypärätempun Memphisissä pelatussa Predatorsin 8–1-voittoon päättyneessä ottelussa Columbus Blue Jacketsia vastaan. Abid pelasi kuitenkin taas suurimman osan kaudestaan farmissa ja oli 19 osumallaan Milwaukee Admiralsin kolmanneksi paras maalintekijä. Predatorsissa hän pelasi kauden aikana 13 NHL:n runkosarja- ja kaksi playoff-ottelua tehopistein 1+4=5. 

Kaudeksi 2007–2008 Abid siirtyi Eurooppaan ja Sveitsin Nationalliga A:ssa (Vuodesta 2008 alkaen sarjan nimi on ollut National League A.) pelaavaan SC Berniin. Hän oli 20 osumallaan joukkueen toiseksi paras maalintekijä Ivo Rüthemannin kanssa. He jakoivat kolmen muun pelaajan kanssa NLA:n maalipörssin kymmenennen sijan. Abid myös jakoi Bernin sisäisen maalipörssin voiton kevään 2008 pudotuspeleissä kolmella osumallaan Rüthemannin ja Sébastien Bordeleaun kanssa. Kaudella 2008–2009 Abid edusti SC Berniä myös Mestarien liigassa. Hän pelasi kauden aikana myös seitsemän ottelun verran lainalla Rapperswil-Jona Lakersissa.

Elokuussa 2009 Abid teki kaksivuotisen sopimuksen KHL-joukkue Traktor Tšeljabinskin kanssa. Hän jätti joukkueen kuitenkin jo kesken ensimmäisen kautensa 2009–2010 tammikuussa 2010 ja teki seuraavana päivänä kevääseen 2011 asti ulottuvan sopimuksen Elitserien-joukkue Rögle BK:n kanssa. Joukkue kuitenkin putosi karsintojen päätteeksi HockeyAllsvenskaniin ja Abid jatkoi uraansa 1+1-vuotisella sopimuksella Itävallan Erste Bank Eishockey Ligan EC Red Bull Salzburgissa kaudella 2010–2011. Hän keräsi runkosarjassa 120 jäähyminuuttia ja sijoittui jäähypörssissä seitsemänneksi. Abid voitti tehoilla 5+12=17 kevään 2011 pudotuspeleissä Salzburgin sisäisen syöttöpörssin ja jakoi sisäisen pistepörssin voiton Manuel Latusan ja Ryan Duncanin kanssa. Hän voitti kauden päätteeksi Itävallan-mestaruuden. Abid edusti Salzburgia kauden aikana myös European Trophyssä, jossa hän oli viidellä osumallaan joukkueen paras maalintekijä. Salzburg voitti turnauksen. Joukkue pelasi myös Continental Cupissa, jonka tähdistökentälliseen Abid valittiin.

Kaudella 2011–2012 Abid oli tehoilla 21+25=46 Salzburgin toiseksi paras maalintekijä ja kolmanneksi paras pistemies. Hän jakoi EBEL:n maalipörssin kahdeksannen sijan HDD Olimpija Ljubljanan John Hughesin kanssa. Abid oli myös Salzburgin paras pistemies ja syöttäjä European Trophyn alkulohkossa tehoilla 2+9=11. Hänen turnauksensa päättyi mestaruuteen. Heinäkuussa 2012 Abid teki vuoden mittaisen sopimuksen SM-liigajoukkue JYPin kanssa. Hän oli kaudella 2012–2013 tehoilla 22+20=42 joukkueen paras maalintekijä ja toiseksi paras pistemies Éric Perrinin jälkeen. Abid jakoi koko SM-liigan maalipörssin neljännen sijan neljän muun pelaajan kanssa. Hänen osumistaan 12 syntyi ylivoimalla ja Abid jakoi SM-liigan ylivoimamaalipörssin voiton Kärppien Juha-Pekka Haatajan kanssa. Hän voitti kauden päätteeksi SM-pronssia. Joulukuussa 2012 Abid teki yksivuotisen jatkosopimuksen JYPin kanssa.

Abid ei vastannut toisella JYP-kaudellaan 2013–2014 häneen kohdistuneita odotuksia ja teki 21 ottelussa vain kahdeksan tehopistettä, kunnes Abid jätti joukkueen joulutauolla. Hän löysi uuden osoitteen jo samana päivänä tehtyään loppukauden kattaneen sopimuksen Saksan DEL-liigassa pelaavan Grizzly Adams Wolfsburgin kanssa. Abid jakoi kevään 2014 pudotuspeleissä viidellä osumallaan joukkueen sisäisen maalipörssin voiton Marco Rosan ja Sebastian Furchnerin kanssa.

Syksyllä 2014 Abidilla oli kytköksiä Pohjois-Amerikan alasarja LNAH:n Jonquière Marquisiin sekä hänet sieltä elokuussa kauppaamaan Sorel-Tracy Éperviersiin, mutta Abid ei kuitenkaan siirtynyt liigaan, vaan hän lopetti pelaajauransa.

Maajoukkueura
Abid edusti Kanadan A-maajoukkuetta Spengler Cupissa vuonna 2007, jolloin joukkue voitti turnauksen.

Muuta
Abidin isoveli Nadim on pelannut myös jääkiekkoa. Veljesten isä on tunisialainen ja äiti skotlantilainen. He syntyivät Kanadassa Yhdistyneen kuningaskunnan kansalaisina.

Tilastot

Lähteet

Viitteet
  

Kanadalaiset jääkiekkoilijat
Brittiläiset jääkiekkoilijat
Arizona Coyotesin varaamat pelaajat
Colorado Avalanchen varaamat pelaajat
Vuonna 1980 syntyneet
Elävät henkilöt